En 48-årig mand er tiltalt for at sætte ild til en parasol med henblik på at spærre folk inde i en brændende ejendom.

Nordjyllands Politi betragtede sagen med største alvor, da der natten til 27. juli i år blev begået et forsøg på brandattentat i midtbyen i Aalborg. En 48-årig mand blev siden anholdt og fængslet i sagen, og nu viser anklageskriftet, at politiet havde god grund til at tage sagen alvorligt. Spærrede døre Brandattentatet fandt sted i baggården ved restauranten La Locanda midt i Aalborg ved 03-tiden natten til 27. juli. Det fremgår af anklageskriftet, at politiet mener, at den 48-årige, der er fængslet i sagen, forsøgte at spærre flere døre i ejendommen for at hindre beboerne i at kunne komme ud. Samtidig lagde han pejsebrænde ud langs med ejendommen, formentlig med det formål at få branden til at sprede sig, da han ifølge anklagerne forsøgte at sætte branden i gang ved at sætte ild til en parasol. Det fremgår endvidere af anklageskriftet, at det hele mislykkedes, blandt andet fordi manden blev opdaget og stak af fra stedet, ligesom ilden hurtigt blev slukket. Opholder sig på psykiatrisk sygehus Gode overvågningsbilleder gav politiet spor at arbejde med i sagen, så den mistænkte blev anholdt et par dage efter, og han har været varetægtsfængslet siden lørdag 30. juli. Manden opholder sig på psykiatrisk sygehus i Aalborg op til, at sagen kommer for retten onsdag. Sagens anklager lægger op til, at manden - hvis han kendes skyldig - skal dømmes til psykiatrisk behandling på ubestemt tid. Det fremgår ikke før sagens start, hvordan den 48-årige mand forholder sig til anklagerne.